  vk.com (Бурановский сельский дом культуры) Анжелика Тихонова корреспондент 17-тӥ оштолэзе Пичи Пурга ёросысь Брангуртын дасэтӥзэ йӧскалык нылпи театр коллективъёслэн «Артэ» улосвылкуспо фестиваль-вожвылъяськонзы ортчиз. Вормисе Шаркан ёросысь Карса школаысь пиналъёс потӥзы. Соос Римма Николаевалэн «Муӵез ӵыжан» выжыкылэзъя пуктэм спектакленызы тодматӥзы. Со сярысь ивортодэтъя «Удмуртия» агентстволэн корреспондентэзлы фестивалез огез радъясь, Брангуртысь лулчеберет юртысь нылпиослэн «Кузьыликар» образцовой театр коллективзылэн кивалтӥсез Ольга Туктарева вераз. Фестиваль-вожвылъяськонэ 28 коллективъёс пыриськизы, оглом 30 номеръёс возьматӥзы. Пӧлазы Удмуртиысь сяна, Татарстанысь Казаньысь но Ямало-Ненец автоном округысь Ноябрьск карысь быдэн одӥг коллективъёс вал. Соос ужъёсынызы онлайн амалэн тодматӥзы. Пиналъёс удмурт кылын спектакльёс возьматӥзы. Ольга Туктаревалэн верамезъя, туэ тросэз Лия Малыхлэсь но Римма Николаевалэсь пьесаоссэс пуктӥзы. Нош эшшо тросэзгес асьсэ гожтэм ужъёссыя пуктӥзы. Ноябрьскысь пиналъёс ненец калык выжыкылэз ӟуч кылын дасязы. Тросэз коллективъёс ож темаез бырйизы. Якшур-Бӧдья ёросысь Кекоран черкогуртысь коллектив, кылсярысь, Ижкар – Балезино чугун сюрес лэсьтонлы сӥзем ужзэ возьматӥз. Нош Брангуртысь «кузьыликаръёс» Григорий Верещагинлэн котырес лыдпусэзлы сӥзем спектакленызы тодматӥзы. Спектакльёсты Удмурт йӧскалык кун театрысь артистка Наталья Тур, драматург, режиссёр, артист Сергей Антонов но Калык творчествоя элькун юртысь валтӥсь методист Наталья Янтарёва дунъязы. « Шумпотоно, ӵемгес ветлӥсьёслэн ӟечлыксы будэмын ини. Выль коллективъёс но вал, али гинэ кутскисьёсыз: тани Ярысь кык коллектив, Алнашысь кык коллектив, Сьӧлтаысь кык коллектив но мукет » Ольга Туктарева, «Артэ» фестиваль-вожвылъяськонэз одӥгез радъясь Жюрилэн ёзчиосыз, гран-при басьтӥсьёсты сяна, 1-3 степенё лауреатъёсты но 1-3 степенё дипломантъёсты бырйизы на. Со сяна, тужгес усто артистэз но артисткаез висъязы. Ваньзылы ик дипломъёс но кузьымъёс сётӥзы. Радъясь нимысьтыз пусйиз Якшур-Бӧдья ёросысь Кекоранысь но Дэри ёросысь Изгуртысь пиналъёсты, озьы ик Пичи Пурга ёросысь Бобья-Уча но Вуж Мӧнья гуртъёсысь коллективъёсты. Со дыре ик сюлэмшугъяськонзэ но шараяз: пиналъёс туж быгатӥсесь, но тросэз, карлэсь палэнын улӥсьёсыз но, ӟучомемын шуыса ӝожомытэ. Пинал артистъёсты ӟечкыланы Удмуртиысь лулчеберетъя министр Владимир Соловьёв, Пичи Пурга ёросысь депутатъёслэн кенешенызы кивалтӥсь Василий Москвин вуылӥзы. Озьы ик асьсэ кылъёсынызы видеосаламъёссэс Венгриысь, Комиысь, Ямало-Ненецкысь но Татарстанысь пиналъёс келязы. « Атмосфераез туж умой вал. Гуртын кадь. <…> Нылпиос ӟеч мылкыдын кошкизы. Черке но тубасьёс вылӥллям. Огез песянаймы, Бегишева Алевтина, нуллӥз экскурсие, возьматъяз черкмес но, музеймес но. «Кузыликаре» ветлӥсь нылъёсмы ик кураторъёс вал. Соос асьсэлэсь ужзэс шудӥзы но куратор кариськыса ужазы. Туж кельшиз мыным кылкутыса басьтӥськемзы » Ольга Туктарева, «Артэ» фестиваль-вожвылъяськонэз одӥгез радъясь Фестиваль-вожвылъяськонлы йылпумъянъёс лэсьтон вискын пиналъёслы актёр быгатонлыкъя мастер-класс ортчытӥзы. Нялтас вераса, вуоно фестивале пыриськон понна коллективъёс пӧлын быръёнъёс ортчытыны быгатозы ни – сокем трос мылкыд карисьёс. « Туж трос вал Шарканысь но Пургалась коллективъёс. Соин быръёнъёс ортчытыны кулэ шуыса малпамы. Малы ке шуоно клубмы пичи, умгес тэриське ни. Соин ик кытын нылпи театр движение умой ни, тани Шарканын но Пургалан трос ни коллективъёс, отын вуоно арын быръёнъёс радъялом »Ольга Туктарева, «Артэ» фестиваль-вожвылъяськонэз одӥгез радъясь Ватсалом, туэ фестиваль-вожвылъяськон Россиысь калыкъёслэн лулчеберет кылёсбурзылэн арезлы сӥземын вал.  Тодэ вайытом, кылем арын «Артэ» улосвылкуспо фестиваль-конкурсэ нылпиослэн 25 театр коллективъёссы пыриськизы.  Тегъёс: Удмуртия ПичиПурга Театр нылпиос фестиваль Лулчеберет вожвылъяськон  